भोपाल। अटल बिहारी वाजपेयी हिन्दी विश्वविद्यालय के शिलान्यास कार्यक्रम के दौरान संस्कृत साहित्य में छुपे विज्ञान के रहस्यों का होगा खुलासा होगा। विवि द्वारा 6 जून को मुगालिया कोर्ट में आयोजित इस शिलान्यास कार्यक्रम में 'वर्ण, मंत्र और देवत्व विज्ञान' तथा 'भारतीय ज्ञान परंपरा' विषय पर आधारित प्रदर्शनी लगाने जा रहा है।
'भारतीय ज्ञान परंपरा' विषय पर आधारित प्रदर्शनी में संस्कृत साहित्य में छुपे विज्ञान के रहस्यों को उद्घाटित किया जाएगा। वहीं 'वर्ण, मंत्र और देवत्व विज्ञान' प्रदर्शनी में देवताओं और उनके वाहनों व आयुधों के बारे में दिलचस्प जानकारी दी जाएगी।
विवि के कुलसचिव डॉ यूएन शुक्ला ने बताया कि शिलान्यास कार्यक्रम के अवसर पर ही 6 जून को दोपहर 3 बजे मध्यप्रदेश विज्ञान एवं प्रौद्योगिकी परिषद में राष्ट्रीय ज्ञान विज्ञान हिन्दी सम्मेलन का आयोजन होगा।
इस दो दिवसीय सम्मेलन में 6 सत्र होंगे जिसमें देश विदेश से करीब 500 प्रतिभागी भाग लेने आ रहे हैं। इस दौरान विज्ञान एवं अभियांत्रिकी, चिकित्सा विज्ञान, समाज विज्ञान, विधि, भारतीय भाषा चिंतन एवं अनुवाद, वाणिज्य एवं प्रबंधन, कृषि, वानिकी व पशुपालन विषयों पर चर्चा होगी।
hin_Deva hin_Deva hin_Deva hin_Deva